SKRIFTLIG FORESPØRGSEL E-1975/01

af Juan Naranjo Escobar (PPE-DE) til Kommissionen

(5. juli 2001)

Om: Lakune i lovgivningen vedrørende opsætning af mobilantenner

Mange europæiske forbrugerorganisationer har klaget over, at lovgivningen vedrørende opsætning af antenner til mobiltelefoni ikke tager højde for den forringelse af bymiljøet, som dette kan medføre.

Denne lakune i lovgivningen gør det muligt for enhver beboerforening at opsætte antenner, mod kompensation, på sine bygninger uden at tage hensyn til de miljø- og sundhedsmæssige problemer, som dette kan afstedkomme.

Kan Kommissionen fremkomme med oplysninger om EU's lovgivningsmæssige stilling i denne sammenhæng samt anføre, om opsætningen af antenner til mobiltelefoni er omfattet af nogen generel EU-retsakt, der kan medvirke til at fjerne den nuværende forvirring omkring dette spørgsmål, som har været genstand for klager fra forbrugerorganisationer mange forskellige steder i EU?

Svar afgivet af Erkki Liikanen på Kommissionens vegne

(4. september 2001)

Der findes ingen EU-lovgivning om harmonisering af reglerne for opsætning af antennemaster til mobiltelefoni med henblik på at forhindre, at bymiljøet forringes. Dette betyder dog ikke, at der en lakune i lovgivningen.

Beskyttelsen af bymiljøet er i høj grad en sag for de lokale myndigheder, regionalmyndighederne og medlemsstaterne. De procedurer og kriterier, der anvendes i de forskellige medlemsstater, er meget forskellige og er et udtryk for de forskellige traditioner med hensyn til byplanlægning. Typisk omfatter de overvejelser vedrørende miljøbeskyttelse og overholdelse af byplanlægningsreglerne. I EU-bestemmelserne om telekommunikationstjenester (direktiv 97/33/EC(1)) gives medlemsstaterne udtrykkeligt lov til at fastsætte lokale regler, idet det dog anføres, at hvor fælles udnyttelse af faciliteter kan være til gavn for byplanlægningen, miljøet, økonomien eller andre ting, kan der pålægges forskellige ordninger.

Når det drejer sig om borgernes sikkerhed og sundhed er der imidlertid vedtaget fællesskabsforordninger og henstillinger for at sikre, at befolkningen ikke i unødigt omfang udsættes for elektromagnetiske bølger:

- Fællesskabslovgivningen om radioudstyr (herunder antennemaster til mobiltelefoni) pålægger fabrikanterne at sørge for, at produkterne er sikre. Især artikel 3, stk. 1, litra a), i direktiv 1999/5/EF om radio- og teleterminaludstyr samt gensidig anerkendelse af udstyrets overensstemmelse(2) forpligter fabrikanterne til at sikre, at deres udstyr ikke er sundhedsskadeligt, når de anvendes efter hensigten. I artikel 7, stk. 2, i samme direktiv gives de nationale myndigheder udtrykkeligt mulighed for at opstille begrænsninger for brugen af radioudstyr, f.eks. ved at fastsætte mindsteafstande fra offentligheden, således at telefonmaster opsættes på en passende måde.

- Fællesskabet har også opstillet retningslinjer for de sikkerhedsniveauer, der skal overholdes. Den 12. juli 1999 vedtog rådet en henstilling om begrænsning af befolkningens eksponering for elektromagnetiske felter (0 Hz-300 GHz) (1999/519/EEC(3)). En fuld overholdelse af de grundlæggende begrænsninger og referenceniveauer i henstillingen vil sikre et højt beskyttelsesniveau mod akutte og langsigtede virkninger af ikke-ioniserende stråling fra sådant udstyr. De anbefalede grænseværdier indbefatter en sikkerhedsfaktor på 50 til dækning af mulige langsigtede virkninger i hele frekvensområdet. Medlemsstaterne kan i henhold til traktaten fastsætte et højere beskyttelsesniveau end det, der er fastsat i henstillingen. De europæiske normer, som Cenelec har udarbejdet vil, som Kommissionen har anmodet om, sikre, at udstyr, som markedsføres vil være i overensstemmelse begrænsningerne i Rådets henstilling. Disse normer vil blive anerkendt i direktiv 1999/5/EF og erstatte nationale normer, der ofte er i modstrid med hinanden.

Kommissionen, der således har beskæftiget sig med de sundhedsmæssige aspekter af antennemaster til mobiltelefoni har ikke i øjeblikket nogen planer om at fremsætte forslag om EU-dækkende procedurer med hensyn til placering af antennemaster til mobiltelefoni.

(1) Europa-Parlamentets og Rådets direktiv 97/33/EF af 30. juni 1997 om samtrafik på teleområdet med henblik på at sikre forsyningspligtydelser og interoperabilitet ved anvendelse af ONP-principperne. Bestemmelserne i dette direktiv forventes at ville indgå i et nyt rammedirektiv, der i øjeblikket behandles i Europa-Parlamentet og Rådet EFT L 199 af 26.7.1997.

(2) EFT L 91 af 7.4.1999.

(3) EFT L 199 af 30.7.1999.